***Csongrád Város Polgármesterétől*** **M**

**Száma**: Önk/183-3/2023

**Témafelelős:** Cseri Gábor

**ELŐTERJESZTÉS**

**Csongrád Városi Önkormányzat Képviselő-testületének**

**2023. december 21-i ülésére**

**Tárgy:** Pályázat kiírása „Városunk jövője a Tisza ölelésében” címmel

Tisztelt Képviselő-testület!

Az előterjesztés melléklete szerinti pályázat kiírására teszek javaslatot „Városunk jövője a Tisza ölelésében” címmel, mely a centenárium előtt tisztelegve lehetőséget teremt elhivatottságot érző, városunkat szerető polgáraink számára a város jövőjét érintő pályaműveket benyújtani. A pályázat célja a város jövőjét érintő településfejlesztési és művészeti elképzelések összegyűjtése, megismerése és az elkészült pályaművek felhasználása a város kulturális örökségének megőrzése, valamint az épített környezet hosszú távú fejlődése érdekében.

Kérem a T. Képviselő-testületet, hogy a pályázati kiírás tartalmának megismerését követően az előterjesztést vitassa meg és a határozati javaslatot fogadja el!

**Határozati javaslat**

Csongrád Városi Önkormányzat Képviselő-testülete a *„*Pályázati kiírása *„Városunk jövője a* Tisza ölelésében” címmel” című előterjesztést megtárgyalta, és az alábbi döntést hozta:

# A Képviselő-testület Csongrád településfejlesztése, művészeti értékeinek gyarapítása érdekében az előterjesztés melléklete szerinti tartalommal pályázati kiírást fogad el „Városunk jövője a Tisza ölelésében” címmel”.

1. A Képviselő-testület felhatalmazza a Polgármestert a pályázat közzétételére és felkéri, hogy kategóriánként tegyen javaslatot a pályaműveket véleményező szakmai bizottság személyi összetételére.

Határidő a pályázatok közzétételére: azonnal

Felelős: Bedő Tamás polgármester

Határidő a véleményező bizottság személyi összetételére: a soron következő Képviselő-testületi ülésen

Felelős: Bedő Tamás polgármester

Erről jegyzőkönyvi kivonaton értesítést kap:

1. Csongrád Város Polgármestere
2. A Képviselő-testület tagjai
3. Irattár

Bedő Tamás

polgármester

**Pályázati kiírás**

*A méltóságteljes, szelíd folyó; égbeszökő, tenyérnyi levelű platánfák és a széles mezővárosi főutca, mely hajszálerekként szertefutó szőlőbeli utakká szűkül a tájban,*

*a százesztendős város határában…*

Csongrád 2023-ban ünnepelte a városi rang újbóli elnyerésének centenáriumát.

Az ezerarcú alföldi település értékeit, szépségeit elődeink is megőrizni és gyarapítani igyekeztek. A százesztendős városi rang azonban a jövőt is kötelezi: új lendületet, friss ötleteket követel, jövőképet álmodik maga elé.

Csongrád Város Önkormányzata az évforduló előtt tisztelegve pályázatot hirdet

„**Városunk jövője a Tisza ölelésében”**

címmel.

**Pályázat célja:** A pályázat célja a város jövőjét érintő településfejlesztési és művészeti elképzelések összegyűjtése, megismerése és az elkészült pályaművek felhasználása a város kulturális örökségének megőrzése, valamint az épített környezet hosszú távú fejlődése érdekében.

**Pályázók köre:** nagykorú cselekvőképes magánszemélyek, jogi személyek (cégek, civil szervezetek, alapítványok, intézmények, stb.)

**A pályázat kategóriái:**

Művészet

Településfejlesztés

**A pályázat keretei között várunk:**

* ***Művészet kategóriában*** Csongrádhoz kapcsolódó történeteket, meséket, elképzelt eseményeket, jeleneteket, hétköznapi életképeket, képzőművészeti alkotásokat vagy azok terveit. E kategória felöleli a képzőművészeti, zenei és irodalmi művek területét.
* ***Településfejlesztés kategóriában*** Csongrád épített környezetét, környezet- és természetvédelmét, iparát, mezőgazdaságát, a tanyás térségek jövőjét érintő fejlesztési terveket, elképzeléseket, ideértve a város idegenforgalmi, turisztikai értékeinek gyarapítását is.

**Pályázat díjazása:**

Kategóriánként:

1. helyezett: 400 000 Ft

2. helyezett: 300 000 Ft

3. helyezett: 200 000 Ft

**A pályázatnak tartalmaznia kell**:

* a pályázó nevét, címét, természetes személyazonosító adatait, adóazonosító számát, jogi személy adószámát,
* a pályázó bankszámlaszámát (amelyre az elnyert támogatási összeg folyósítható),
* a pályázó képviselőjének nyilatkozatát arról, hogy a pályázónak nincs köztartozása, és az adózásról és a számvitelről szóló jogszabályoknak megfelelően működik,
* a pályázó nemleges nyilatkozatát a 2007. évi CLXXXI. törvény alapján az érintettség és az összeférhetetlenség fennállásáról,
* a pályázó nyilatkozata arról, hogy a pályázati anyagban foglalt személyes adatoknak a pályázati eljárással összefüggésben szükséges kezeléséhez hozzájárul,
* a pályázó nyilatkozatát a 2011. évi CXCVI. törvény alapján az átlátható szervezetre vonatkozóan előírt jogszabályi körülmények fennállásáról,
* képzőművészeti tervpályázat bemutatása esetén:
* Látványterv: -rajz, számítógépes animáció, fotó vagy makett, amely egyértelműen érzékelteti a tervezett művet, annak elhelyezésének módját, illetve a környezethez való kapcsolódását, léptékét.  
  - A mű leírását tartalmazó kinyomtatott dokumentum (A4), amely tartalmazza az alkotás tartalmi leírását, pontos méretét, anyagát, kiviteli technikáját, elhelyezését.

**Pályázat benyújtásának helye és módja:**

A pályázatok benyújthatók postai úton, illetve személyesen a Csongrádi Polgármesteri Hivatal Titkárságára (6640 Csongrád, Kossuth tér 7., 117. iroda). A borítékon fel kell tüntetni a pályázati címét - *„Pályázat - Városunk jövője a Tisza ölelésében”.*

**Pályázat beadási határideje:**

2024. április 30.

**Pályázat elbírálása:** Kategóriánként külön szakmai bizottság bírálja el a pályázatokat.

2024. május 23.

**További információk a pályázattal kapcsolatban:**

* A pályázat elbírálója fenntartja a jogot, hogy a pályázatokat – akár kategóriánként – eredménytelennek nyilvánítsa.
* A pályázat anyagát Csongrád Városi Önkormányzat a továbbiakban teljes körűen felhasználhatja fejlesztési programjában, kiadványaiban, melyhez a pályázó köteles hozzájárulni.
* A pályázattal kapcsolatban további felvilágosítás: Cseri Gábor alpolgármester +36202063317, cseri.gabor@csongrad.hu